Vo Akuŵerenga Afumba
Ntchifukwa wuli arwani aku Yesu awonanga kuti kuleka kusamba mumanja mwakulondo mudawuku yenga nkhani yikulu?
Kuleka kusamba mumanja mwakulondo mudawuku, yenga yimoza mwa nkhani zo arwani aku Yesu amusaniriyangapu vifukwa pamoza ndi akusambira ŵaki. Mumarangu ngo Mosese wangupasika ndi Chiuta, mwenga marangu ngakukwasana ndi mudawuku wakutowesa. Marangu yanga, ngakonkhosanga vo ŵanthu angachita ndi nthenda ya kusuluwa, ya makhati ndipuso asani ako munthu wakufwa pamwenga nyama yakufwa. Mumarangu ngenanga mwenga so ulongozi wa mo munthu pamwenga vinthu vakufipisika vingatoweseke. Kuti munthu watoweseki, wakhumbikanga kupereka sembi, kusamba pamwenga kuwazika maji ngo angawonanga kuti ngakutowese.
Asambizi Achiyuda, asaziyangapu marangu ngawu pa ngo ngengapu kali. Buku linyaki likukamba kuti, yiwu “afufuzanga vo vachitisanga kuti chinthu pamwenga munthu wafipisiki, mo wangafipisiya anyaki kweniso kofya kwa matenda ngo wenga nangu. Yiwu akambanga so za viyaŵi pamwenga vinthu vo vingafipisika ndipuso vo vingaleka kufipisika asani munthu yo wavikwasa. Pakumaliya akambanga nthowa kweniso midawuku yo munthu wangachita kuti watoweseki.”
Arwani aku Yesu angumufumba kuti: “Ntchifukwa wuli akusambira ŵinu alondo cha midawuku ya apapi ŵidu akali, kweni aturya chakurya ndi manja ngakufipisika?” (Marko 7:5) Alongozi avisopa ŵenaŵa, ang’anamuwanga kusamba mumanja chayiku cha ko tichita kuti tivikiliriki ku matenda. Mwakulondo mudawuku, yiwu akhumbanga kuti maji ngadirikengi kujumpha muvikufi ŵechendayambi kurya chakurya. Buku lenili lingukamba so kuti: “Akambisananga so za viyaŵi vo angagwirisiya ntchitu pakudiriyana maji, maji ngakwenere kusamba, munthu wakwenere kuŵadiriya kweniso kuti maji ngawe pani pakusamba mumanja.”
Yesu wanguŵamuka vinthu vinandi cha chifukwa cha marangu ngo angujalikisa. Iyu wangukambiya alongozi Achiyuda ŵenaŵa a mu nyengu ya akutumika kuti: “Yesaya waneneskanga vo wangukamba va ŵanthu akunyenga yimwi, nge mo vikulembeke kuti, ‘Ŵanthu yaŵa atinditumbika ndi milomu yawu kweni mitima yawu ye kutali ndi ini [Yehova]. Alutiriza kundisopa kweni kusopa kwawu nkhwaŵaka, chifukwa asambiza marangu nga ŵanthu nge kuti ndi visambizu vaku Chiuta.’ Muleka dangu laku Chiuta ndipu munderezeka cha pa midawuku ya ŵanthu.”—Marko 7:6-8.
tum_Latn tum_Latn tum_Latn tum_Latn tum_Latn tum_Latn